text: Viceborgmester: Terrorister skal have dødsstraf
  17 februar 2015 kl. 21.11
  Terrorhandlinger, som den, vi så i København i weekenden, bør straffes med døden. Det skriver viceborgmester i Aabenraa, Ejler Schütt (DF), på sin Facebook-profil.
  Hvis det står til viceborgmester i Aabenraa Kommune, Ejler Schütt (DF), så skal terrorhandlinger straffes med dødsstraf. Det skriver han søndag på sin Facebook-profil.
  Ifølge viceborgmesteren, så må man stille hårdt mod hårdt overfor ekstremister. Han skriver således i sit opslag:
  - Terror i Danmark. Dødsstraf. Disse modbydelige terrorister forstår kun et sprog, nemlig mord og ødelæggelse. Derfor skal de med en særlov fuldstændig tilintetgøres med dødsstraf.
  Ejler Schütt indrømmer, at opslaget er skrevet i frustration og måske er en overreaktion. Men han fortryder ikke, at han har skrevet, som han har.
  - Jeg blev simpelthen så rasende, da jeg hørte om angrebet i København. Det er jo et angreb på hele nationen, på hele vores samfund. Jeg går ikke ind for dødsstraf som sådan, men jeg blev meget frustreret og vred over, at nogen skulle skabe så meget frygt og rædsel i vores land, siger Ejler Schütt til TV SYD.
  
  